孫主簿惠上黨寺壁胡霈然書墨迹一匣
作者：梅堯臣
朝代：宋

paragraphs: 上黨佛祠何可觀，開元瑞物圖高閣。
又有長廊古壁上，復是名輩題丹雘。
當時泥用絲作筋，意欲千載無剝落。
書奇畫妙了不識，訛傳墨土能治瘧。
寺僧不惜人掐取，筆畫遂缺如鳥啄。
後來好事恐磨滅，寶刀裁剗泥如剝。
取之龕置綠板匣，便寶箱楮同美璞。
拂拭還看體勢生，盤屈蒼虬舞鸞鷟。
在昔不畏屋壁壞，今也常恐兒童撲。
夫君知我心所重，南歸贈以致誠慤。
此時雖喜落吾手，老大腕硬無由學。
但當拜貺不敢忘，莫爲報言曾未數。